b'\n_START_ARTICLE_\nJonas Nainys (1900)\n_START_SECTION_\nBiografija\n_START_PARAGRAPH_\nGim\xc4\x97 \xc5\xabkininko \xc5\xa1eimoje. Prad\xc5\xbeios mokykl\xc4\x85 baig\xc4\x97 pas liaudies mokytoj\xc4\x85 (daraktori\xc5\xb3). Prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 \xc5\xa0iauli\xc5\xb3 rusi\xc5\xa1koje progimnazijoje baig\xc4\x97 pirm\xc4\x85j\xc4\x85 klas\xc4\x99. Po karo, \xc4\xafk\xc5\xabrus \xc5\xa0iauliuose lietuvi\xc5\xa1k\xc4\x85 gimnazij\xc4\x85, eksternu i\xc5\xa1laik\xc4\x97 egzaminus \xc4\xaf tre\xc4\x8di\xc4\x85j\xc4\x85 klas\xc4\x99. 1919\xc2\xa0m. vasar\xc4\x85 Kaune \xc4\xafstojo \xc4\xaf besikurian\xc4\x8di\xc4\x85 Lietuvos kariuomen\xc4\x99. Tarnaudamas kariuomen\xc4\x97je sunkiai susirgo: i\xc5\xa1 prad\xc5\xbei\xc5\xb3\xc2\xa0\xe2\x80\x93 plau\xc4\x8di\xc5\xb3 u\xc5\xbedegimu, v\xc4\x97liau\xc2\xa0\xe2\x80\x93 osteomelitu. 1919\xe2\x80\x931922\xc2\xa0m. gul\xc4\x97jo Kauno karo ligonin\xc4\x97je, ta\xc4\x8diau sveikatos neatgavo\xc2\xa0\xe2\x80\x93 tapo karo invalidu._NEWLINE_1924\xc2\xa0m. Kaune baig\xc4\x97 buhalterijos ir kooperacijos kursus. 1924\xe2\x80\x931927\xc2\xa0m. lank\xc4\x97 J. Tum\xc4\x97no kursus suaugusiesiems. 1925\xe2\x80\x931927\xc2\xa0m. Karo invalid\xc5\xb3 draugijos pirmininkas. 1927\xc2\xa0m. studijavo Vytauto Did\xc5\xbeiojo universiteto Medicinos fakultete, Veterinarijos skyriuje. 1928\xc2\xa0m. u\xc5\xbedarius Veterinarijos skyri\xc5\xb3, i\xc5\xa1vyko studijuoti \xc4\xaf Vienos auk\xc5\xa1t\xc4\x85j\xc4\x85 veterinarijos mokykl\xc4\x85. 1934\xc2\xa0m. baig\xc4\x97 studijas ir apgyn\xc4\x97 daktarat\xc4\x85 tema \xe2\x80\x9eVienos miesto \xc4\xafvairi\xc5\xb3 de\xc5\xa1r\xc5\xb3 tyrimai\xe2\x80\x9c, veterinarijos moksl\xc5\xb3 daktaras. 1934\xe2\x80\x931935\xc2\xa0m. tobulinosi pieno ir pieno produkt\xc5\xb3 analiz\xc4\x97s chemijos tyrimo srityje Vienoje ir Lietuvos \xc5\xbeem\xc4\x97s \xc5\xabkio akademijoje, Dotnuvoje. 1935\xc2\xa0m. prad\xc4\x97jo dirbti vyresniuoju asistentu Veterinarijos bakteriologijos instituto Tuberkulioz\xc4\x97s skyriuje, 1938\xc2\xa0m. Maisto produkt\xc5\xb3 ir pa\xc5\xa1ar\xc5\xb3 tyrimo laboratorijos ved\xc4\x97ju._NEWLINE_1940\xe2\x80\x931941\xc2\xa0m. Lietuvos veterinarijos akademijos rektorius ir Maisto produkt\xc5\xb3 higienos instituto direktorius, katedros ved\xc4\x97jas, nuo 1941\xc2\xa0m. profesorius. 1941\xc2\xa0m. bir\xc5\xbeelio m\xc4\x97n. i\xc5\xa1vykus\xc4\xaf komandiruot\xc4\x97n Maskvoje u\xc5\xbeklupo SSRS-Vokietijos karas. Iki 1942\xc2\xa0m. kovo m\xc4\x97nesio dirbo Saratovo srities Petrovsko rajono Griaznickos veterinarijos punkto veterinarijos gydytoju. Nuo 1942\xc2\xa0m. kovo m\xc4\x97n.\xc2\xa0\xe2\x80\x93 16-osios lietuvi\xc5\xa1kos divizijos 156 pulko vyr. veterinarijos gydytojas. 1943\xc2\xa0m. kovo m\xc4\x97n. demobilizuotas, dirbo SSRS veterinarijos valdybos vyr. epizootologu Maskvoje, v\xc4\x97liau\xc2\xa0\xe2\x80\x93 s\xc4\x85junginiame eksperimentin\xc4\x97s veterinarijos institute._NEWLINE_1945\xc2\xa0m. sausio 8-31 d. Veterinarijos valdybos vir\xc5\xa1ininkas. 1945\xe2\x80\x931973\xc2\xa0m. Lietuvos veterinarijos akademijos Veterinarin\xc4\x97s sanitarin\xc4\x97s ekspertiz\xc4\x97s ir zooohigienos katedros ved\xc4\x97jas, 1952\xe2\x80\x931953\xc2\xa0m. Zootechnikos fakulteto dekanas, 1953\xe2\x80\x931958\xc2\xa0m. akademijos prorektorius mokymo ir mokslo reikalams, 1950\xe2\x80\x931952\xc2\xa0m. dar ir \xc5\xbdem\xc4\x97s \xc5\xabkio instituto Veterinarijos poskyrio ved\xc4\x97jas. Nuo 1958\xc2\xa0m. profesorius. 1973\xe2\x80\x931984\xc2\xa0m. Veterinarijos sanitarin\xc4\x97s ekspertiz\xc4\x97s ir zoohigienos katedros konsultantas. _NEWLINE_Paskelb\xc4\x97 apie 20 mokslini\xc5\xb3 straipsni\xc5\xb3.'